ค่าฝุ่นกรุงเทพมหานครและปริมณฑลเพิ่มขึ้นแต่ยังอยู่ในเกณฑ์มาตรฐาน ขณะที่ภาคเหนือยังน่าห่วงค่าฝุ่น
ค่าฝุ่นกรุงเทพมหานครและปริมณฑลเพิ่มขึ้นแต่ยังอยู่ในเกณฑ์มาตรฐาน ขณะที่ภาคเหนือยังน่าห่วงค่าฝุ่น นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 28 มกราคม 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 16 - 41 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 27 มกราคม 2563 แต่ยังไม่พบมีพื้นที่ไหนเกินเกณฑ์มาตรฐานที่กำหนด เนื่องจากมีลมสงบตั้งแต่ช่วงดึกของเมื่อวานจนถึงเช้าวันนี้ทำให้ฝุ่นไม่กระจายตัว ประกอบกับ สภาพการจราจรมีปริมาณรถค่อนข้างหนาแน่นตั้งแต่ช่วงค่ำของเมื่อวานจนถึงขณะนี้และการจราจรติดขัดในหลายเส้นทางทำให้เกิดการสะสมของฝุ่นในพื้นที่ ทำให้ฝุ่นละอองเกิดการสะสม โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้  28 มกราคม 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 18 - 198 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 37 - 240 ไมโครกรัมต่อลูกบาศก์เมตร มีแนวโน้มค่าฝุ่นละอองลดลงเล็กน้อยในบางพื้นที่จากเมื่อวานนี้  27มกราคม 2563 โดยบริเวณตำบลพระบาท อำเภอเมือง ตำบลสบป้าด อำเภอแม่เมาะ ตำบลบ้านดง อำเภอแม่เมาะ และตำบลแม่เมาะ อำเภอแม่เมาะ จังหวัดลำปาง ตำบลในเวียง อำเภอเมือง จังหวัดน่าน ตำบลบ้านต๋อม อำเภอเมือง พะเยา และตำบลนาจักร อำเภอเมือง จังหวัดแพร่ ค่าฝุ่น PM 2.5 และ PM 10 ยังอยู่คงสูงในระดับสีแดงจากปัญหาไฟป่าหมอกควันที่เกิดจากการเผาในที่โล่ง และยังพบเกินมาตรฐานระดับสีส้มอีก 1 พื้นที่ ทำให้ฝุ่นละอองเพิ่มสูงขึ้นต่อเนื่องและส่งผลกระทบต่อสุขภาพ จึงขอความร่วมมือประชาชนหยุดและลดการเผาในพื้นที่เสี่ยงฝุ่นละอองพุ่งสูงกระทบประชาชนในพื้นที่ได้รับอันตรายต่อสุขภาพ